กรุงเทพมหานคร โดยสำนักงานเขตบางรัก จัดงาน“ลิขิตรัก ณ บางรัก Sign of love” ให้คู่รักจดทะเบียนสมรส ในวันวาเลนไทน์
กรุงเทพมหานคร โดยสำนักงานเขตบางรัก จัดงาน“ลิขิตรัก ณ บางรัก Sign of love” ให้คู่รักจดทะเบียนสมรส ในวันวาเลนไทน์  พร้อมลุ้นรับทะเบียนสมรสทองคำ กว่า 10 รางวัล  นายขจิต ชัชวานิชย์  รองปลัดกรุงเทพมหานคร เปิดงาน”ลิขิตรัก ณ บางรัก “sign of love”  ณ  บริษัท กสท โทรคมนาคม จำกัด(มหาชน) เขตบางรัก  โดยรองปลัดกรุงเทพมหานคร กล่าวว่า  กรุงเทพมหานคร โดยสำนักงานเขตบางรักร่วมกับบริษัท กสท โทรคมนาคม จำกัด(มหาชน) และหน่วยงานที่เกี่ยวข้อง  จัดงานทะเบียนสมรสภายใต้ชื่อ “ลิขิตรัก ณ บางรัก Sign of love” ในวันนี้ 14 กุมภาพันธ์ 2562 เนื่องในวันวาเลนไทน์ หรือวันแห่งความรัก  ซึ่งคู่รักส่วนใหญ่จะใช้วันดังกล่าวเป็นจุดเริ่มต้นของการมีครอบครัวที่ถูกต้องตามกฏหมาย  ด้วยการจดทะเบียนสมรสซึ่งถือเป็นเครื่องหมายแห่งความรักของสามีภรรยาที่จะใช้ชีวิตร่วมกัน เพื่อสร้างครอบครัวที่อบอุ่นและเข้มแข็ง  ก่อให้เกิดสิทธิหน้าที่ทางกฏหมาย  เป็นการสร้างความสุขให้กับสถาบันครอบครัว ซึ่งมีความสำคัญที่จะเป็นกำลังสำคัญในการพัฒนาประเทศชาติทั้งนี้สำนักงานเขตบางรัก ถือเป็นสถานที่ที่ได้รับความนิยมของคู่รักในการเดินทางเข้ามาจดทะเบียนสมรสอย่างต่อเนื่อง  เนื่องจากมีชื่ออันเป็นมงคล สำหรับกิจกรรมภายในงานในปีนี้สำนักงานเขตบางรักได้จำลองพิธีแห่ขันหมาก และพิธีหลั่งน้ำพระพุทธมนต์แก่คู่บ่าวสาวมาไว้ในงานเพื่อเป็นการสืบสานประเพณี การแต่งงานแบบไทย นอกจากนี้ยังมีกิจกรรมจากผู้สนับสนุนให้คู่รักที่มาจดทะเบียนสมรสได้ร่วมสนุกลุ้นรับรางวัลมากมายตลอดทั้งวัน อาทิ  ลุ้นรับทะเบียนสมรสทองคำ ตั๋วเครื่องบินทั้งภายในและต่างประเทศ  บัตรเงินสดและบัตรของขวัญ สำหรับคู่รักที่สนใจจดทะเบียนสมรสดังกล่าว  สามารถยื่นคำร้อง ณ บริเวณห้องรับรอง ชั้น 1 อาคาร cat tower ถนนเจริญกรุง ตั้งแต่เวลานี้ถึงเวลา 16.00 น.